<classify> MKURUGENZI wa Jiji la Dodoma, Godwin Kunambi ametahadharisha wananchi kuepuka kutapeliwa fedha na kampuni zinazodai zinauza viwanja jijini humo.Katika taarifa yake kwa umma aliyoitoa jana jijini humo, Kunambi amesema, mwananchi yeyote anayetaka kununua kiwanja ni vema akafika katika ofisi za jiji hilo kwa ajili ya kujiridhisha.Yeyote anayetaka kiwanja afike katika ofisi za Halmashauri ya Jiji kwa ajili ya kujiridhisha na kushauriwa ipasavyo, kwani ndiyo mamlaka ya upimaji na upangaji jiji kwa mujibu wa sheria, amesema.Kunambi amesema hivi karibuni kumekuwa na kampuni kadhaa zinazojitangaza kwamba zinauza viwanja jijini Dodoma katika maeneo mbalimbali yakiwemo ya Ihumwa na Mtumba, wakati hazijafuata taratibu.Kunambi pia ametoa mwito kwa kampuni yoyote inayojishughulisha na upimaji viwanja jijini humo kufuata taratibu zilizopo kwenye halmashauri hiyo ambayo inafanya kazi kwa mujibu wa sheria.Lengo la kuzitaka kampuni hizo zifuate taratibu ni kuepuka usumbufu usio wa lazima zinaoweza kuupata. Halmashauri hiyo imefungua milango kwa ajili ya kushirikiana nao madamu watafuata sheria, amesema.Kunambi alisema halmashauri hiyo inakaribisha wadau na ipo tayari kushirikiana nao katika kufanya kazi mbalimbali za maendeleo ya jiji hilo.Kunambi alisema manispaa hiyo ya jiji inaendelea na mpango mkakati wa kupima viwanja na sasa inaendelea na upimaji viwanja 40,000 kwa ajili ya watu wa kipato cha kati na chini.Alisema mkakati huo unalenga kulifanya jiji hilo lisiwe na upungufu wa viwanja, hivyo kwa wanaohitaji wote wanaweza kupata huduma ya viwanja wakati wowote wanapohitaji kwa ajili ya shughuli mbalimbali za ujenzi wa makazi na uwekezaji.Akiongoza kundi la watalaamu, Ofisa Mipango Miji wa Jiji la Dodoma, Joseph Mafuru alisema pamoja na halmashauri hiyo kuendelea na upimaji viwanja, pia imejikita katika kutatua na kuondoa migogoro ya ardhi katika maeneo mbalimbali jijini kwa kutembelea kata moja hadi nyingine.Halmashauri hiyo imeamua kuwatumia watalaamu wake kutatua kwa siku nne katika kata moja na kuhakikisha inapitia kata zote 41 ili kumaliza migogoro ya ardhi ambayo imechangiwa na mambo mengi yakiwemo ya watu wawili au zaidi kupewa kiwanja kimoja.Dodoma tangu imepandishwa hadhi Aprili 26, mwaka huu kuwa jiji na pia kuwa makao makuu ya serikali, kumekuwa na wimbi la watu kuingia jijini hapo na wengine kutafuta njia za mkato kupata viwanja.  <topic>: kitaifa 